Jeb Bush prezidentlikka nomzodini e'lon qildi
Florida shtati sobiq gubernatori, sobiq prezidentlarning o'g'li va ukasi 2016-yilgi poygalarda qatnashish qarorini ma'lum qildi.
Bush dushanba kuni, Mayamida tarafdorlari oldida so'zlar ekan, Qo'shma Shtatlar noto'g'ri yo'ldan ketmoqda, dedi. Bush fikricha, iqtisodiy o'sish sust va bunda demokratlar aybdor. 62 yoshli siyosatchi saylov kampaniyasi uchun o'n millionlab dollar jamg'arishga muvaffaq bo'ldi. Bushni avvaliga respublikachilar safida yetakchi nomzod deya ko'rishayotgan edi. Lekin so'nggi so'rovlarga ko'ra, Floridadan senator Marko Rubio, Viskonsin gubernatori Skott Voker Jeb Bush bilan deyarli teng ketayapti. Saylov kampaniyasida Bush o'zini faqat "Jeb!" deya tanitayapti. Bu bilan u Bushlar sulosasidan charchagan saylovchilarni tinchlantirmoqchi. Uning otasi Jorj Bush 1989-1993 yillar orasida prezidentlik qilgan. Akasi Jorj Bush esa 2001-2009 yillarda rahbar edi. Prezident saylovlari 2016-yilning noyabrida o'tadi. G'olib esa 2017-yilning yanvarida Oq uyga kiradi. Demokratlar orasida yetakchi nomzod - sobiq davlat kotibasi Xillari Klinton. So'rovlarda u barcha raqiblaridan ildamlab ketganini ko'rish mumkin. Klinton 2008-yilda prezidentlik uchun kurashib, raqibi Barak Obamaga mag'lub bo'lgan edi.